Source: http://www.demagog.sk/diskusie/708/
Timestamp: 2018-05-23 22:46:03+00:00

Document:
Demagog.sk - Strana Smer-SD mení stratégiu
V politike, 29. apríla 2018. (videozáznam relácie)
Bývalý predseda vlády SR a predseda strany SMER-SD Robert Fico bol hosťom relácie V politike v televízii TA3, kde hovoril o novej stratégie svojej strany, pripravovanom sociálnom balíčku a o životnej úrovni na Slovensku. Z jeho vystúpenia v relácii sme vybrali a overili všetky faktické výroky.
„… v prípade Roberta Kaliňáka bola falšovaná zápisnica, bol falšovaný podpis, bola dokonca nútená jedna pracovníčka, aby podpísala papier pri spracovávaní ktorého nebola.“
Prípad spomínaný Robertom Ficom sa týka podozrení prokurátora Vasiľa Špirka o spáchaní trestného činu korupcie bývalého ministra vnútra Roberta Kaliňáka. Podľa podozrení Špirka malo dôjsť k podozrivým zákazkám a nadštandardným príjmom vo firme FoRest, ktorú vlastnia Robert Kaliňák a Ján Počiatek. Policajný prezident Gašpar informoval o pochybnostiach v danom prípade — pravosť podpisu pracovníčky a jej prítomnosť pri tvorbe zápisnice. Súd o danom prípade doteraz nerozhodol, jednotlivé obvinenia neboli potvrdené ani vyvrátené a preto považujeme výrok za neoveriteľný.
Robert Kaliňák viackrát poukázal na absurdnosť tvrdení prokurátora Vasiľa Špirka o tom, že spolu s Jánom Počiatkom ukradol 200 miliónov eur zo 16-miliónovej zmluvy. Voči Vasiľovi Špirkovi bolo vznesené obvinenie na základe podozrenia, že neprijal trestné oznámenie potenciálneho svedka v korupčnom prípade v súlade so zákonom. Podľa policajného prezidenta Tibora Gašpara na zápisnici nie sú podpisy tej osoby, ktorej sa zápisnica týka. Zapisovateľka, ktorá mala byť pri spisovaní zápisnica, zas podľa Tibora Gašpara svoju prítomnosť poprela.
Gašparovo vysvetlenie situácie uvádza Pravda: "Celou podstatou príbehu je spor o tom, či pán Špirko prijímal alebo neprijímal trestné oznámenie od konkrétnej osoby tak, ako predpokladá Trestný poriadok, či tú osobu poučil o dôsledkoch svojich tvrdení, či pri spisovaní zápisnice bola prítomná zapisovateľka ako tretia nezávislá osoba, a teda naplnili sa všetky predpoklady Trestného poriadku. Oznamovateľ tvrdí, že tak nebolo,“ povedal policajný prezident Tibor Gašpar s tým, že aj podľa znaleckého expertízneho posudku z písmoznalectva mali byť podpisy Ľuboša V. a zapisovateľky sfalšované."
„Jediný jasne uznaný daňový podvodník, ktorý sedí v parlamente, je Igor Matovič.“
V tomto výroku Robert Fico tvrdí, že Igor Matovič je uznaný daňový podvodník. Členovia strany SMER-SD často útočia na Igora Matoviča za údajne daňové podvody, ktorých sa vraj dopustil vo svojej minulej podnikateľskej kariére. Daňové úrady skúmali Matovičovo podnikanie už v roku 2011, kedy prišli k zisteniu, že Matovič daňový podvod nespáchal. K vyšetrovaniu sa v roku 2016 vrátila polícia, ktorá skúmala, či sa Matovič nedopustil trestného činu zatajovania účtovníctva. Národná kriminálna agentúra trestné stíhanie uzavrela, pretože skutok bol premlčaný. Keďže rozsudok o tom, či Matovič spáchal daňový podvod alebo nie, nepadol, hodnotíme výrok ako nepravdivý.
Smer-SD zaútočil na Igora Matoviča kvôli údajnému kráteniu daní až trikrát (v rokoch 2010, 2016 a 2017).
Prvýkrát obvinenie voči Matovičovi vyslovila Renáta Zmajkovičová, ktorá hovorila o podnikateľovi, ktorý krátko pred ohlásenou daňovou kontrolou predal svoju firmu inému človeku. Keď daňová kontrola žiadala vydanie daňových dokladov od nového majiteľa, ten tvrdil, že ich dal do zberu. Príbeh mal odkazovať na Matoviča, ktorý v roku 2008 previedol svoju firmu regionPRESS na inú osobu, pričom sa mal dopustiť krátenia daní. Toho sa mal Matovič dopustiť pri predaji firmy, kedy do daňového priznania nezahrnul príjem z predaja. Štátu tak mala vzniknúť škoda viac ako 600-tisíc eur. Daňové kontroly po prešetrení prípadu dospeli v roku 2011 k záveru, že Matovič na daniach zaplatil toľko, koľko mal.
O 6 rokov neskôr, t.j. v roku 2016, krátko pred parlamentnými voľbami premiér Robert Fico zvolal tlačovú besedu, na ktorej sa vrátil k údajným daňovým podvodom Igora Matoviča. Podľa Fica Matovič svoju firmu predal bielemu koňovi deň pred daňovou kontrolou za 122 miliónov slovenských korún a zničil účtovníctvo firmy za roky 1998-2008. Neskôr mal od zmluvy odstúpiť. Matovič toto obvinenie poprel.
Fico na tlačovej besede citoval z daňového spisu, čím sa vyskytlo podozrenie zo zneužitia daňového tajomstva. Kto informácie zo spisu vyniesol a či Fico porušil daňové tajomstvo v súčasnosti vyšetruje polícia.
Aj keď vyšetrovatelia potvrdili, že Matovič zaplatil toľko daní, koľko mal, v roku 2016 opäť začali skúmať jeho aktivity týkajúce sa daní. Trestné stíhanie vedené pre prečin skresľovania údajov hospodárskej a obchodnej evidencie bolo vo februári 2017 zastavené, pretože skutok bol už premlčaný. Denník Plus sedem dní v apríli 2017 priniesol správu, že podľa uznesenia k prípadu sa Matovič mal dopustiť trestného činu pri kúpe tlačiarenského stroja, ktorý nezaradil do nadobudnutého majetku, a tak sa vyhol zaplateniu dane vo výške viac ako 71-tisíc eur. Matovič podľa uznesenia tvrdil, že stroj kúpil za účelom predaja, avšak pri opätovnej kontrole našla daňová kontrola stroj stále v prevádzke.
V súvislosti s prípadom Matovič vyhlásil, že nechce, aby ho chránila premlčaná doba a žiadal vznesenie obvinenia. "Len súd dokazuje, kto spáchal trestný čin a kto nespáchal. Vzneste mi obvinenie, ja sa chcem brániť niekde na súde," povedal Matovič.
Neskôr v apríli 2017 poslanci NR za SMER-SD Dušan Jarjabek a Richar Raši na tlačovej konferencii vyhlásili, že Matovič spáchal v minulosti daňový podvod a mal by sa vzdať poslaneckého mandátu. Na tlačovke sa vrátili ku kauze okolo tlačiarenského prístroja, ale prišli aj s novým obvinením, ktoré v ten istý deň zverejnil Plus jeden deň. Vyšetrovateľ NAKA poskytol denníku správu z uznesenia o zastavení trestného stíhania, v ktorej sa píše, že Matovič použil svoju matku na krátenie dane. V roku 2004 si Matovič vyúčtoval výdavky za používanie vozidla v hodnote takmer 63-tisíc eur. Keďže nepredložil žiadne podklady o nákupe pohonných hmôt, daňový úrad mu tieto výdavky neuznal. Matovič chýbajúce podklady zdôvodnil tým, že auto šoférovala jeho matka. Prípad bol podobne ako kúpa tlačiarenského stroja premlčaný.
Raši takisto napadol vysoký počet najazdených kilometrov na spomínanom aute: "Kým my sme mali štedrovečernú večeru, Veľkú noc, Matovič jazdil, jazdil a jazdil. Jediný, kto by to dokázal, by bol Forrest Gump. Je to exemplárny prípad, ako sa dá okradnúť štát. Čerešničkou na torte je, že v roku 2004 najazdil 220.000 kilometrov, ale v roku 2008 mal tachometer tohto auta iba 128.000 kilometrov. A v roku 2014, keď bolo auto predávané, malo najazdených len niečo vyše 200.000 kilometrov. Buď spáchal trestný čin daňového podvodu alebo stočil kilometre."
Igor Matovič sa odmietol vzdať poslaneckého mandátu a obvinil SMER-SD za účelové prenasledovanie. Na Richarda Rašiho sa rozhodol podať trestné oznámenie pre krivé obvinenie.
V novembri 2017 Matovič informoval médiá o začatí policajného vyšetrovania proti jeho osobe pre podozrenie z krátenia daní, ku ktorému malo dôjsť ešte v roku 2008 pri predaji jeho firmy. Za vyšetrovaním Matovič videl snahy Roberta Fica o diskreditáciu opozície pred voľbami do VÚC.
„V roku 2006, keď som nastúpil do vlády, prvé, čo som urobil, tak sme stiahli našich vojakov z Iraku, lebo som povedal, že nemienime sa na tomto ropnom dobrodružstve USA zúčastňovať.“
K stiahnutiu slovenských vojakov z Iraku sa vláda pod vedením Roberta Fica zaviazala v Programovom vyhlásení vlády pre roky 2006-2010 (.pdf, s. 52). Stiahnutie vojakov sa začalo pripravovať v júli 2006, teda krátko po voľbách. So sťahovaním sa začalo vo februári 2007. Poslední slovenskí vojaci boli z Iraku stiahnutí do konca roka 2007. Výrok hodnotíme ako pravdivý.
Slovenskí vojaci pôsobili v Iraku v rámci misie Iracká sloboda od roku 2003. Počas tohto obdobia sa v Iraku vystriedalo približne 700 vojakov. Ich úlohy zahŕňali napríklad odmínovanie a ničenie nevybuchnutej munície, ale aj výcvik irackých vojakov. Počas svojho pôsobenia zomreli v Iraku štyria slovenský vojaci.
Robert Fico avizoval stiahnutie vojakov z Iraku ešte pred voľbami v roku 2006, pričom strana SMER-SD prítomnosť slovenských vojsk v Iraku kritizovala dlhodobo. Po nástupe Roberta Fica do vlády bolo stiahnutie vojakov rozpracované v Programovom vyhlásení vlády 2006-2010: "Vláda SR na základe dialógu so zúčastnenými partnermi a irackou vládou predloží jasný a časovo prijateľný harmonogram stiahnutia vojenskej jednotky z Iraku. Vláda SR je pripravená podieľať sa na plnení iných úloh pri zabezpečovaní stability a mieru v Iraku civilnými prostriedkami a taktiež je pripravená podieľať sa na procese budovania irackých bezpečnostných síl, ktoré budú schopné prevziať zodpovednosť za stabilitu a bezpečnosť v Iraku" (pdf, s.52).
Odvolávanie vojakov z Iraku bol postupný proces. Na začiatku roka 2007 vláda SR potvrdila, že sťahuje vojakov z operácii Trvalá sloboda, nariadenie sa týkalo 95 vojakov. Na bratislavskom letisku ich Fico privítal 25. februára 2007.
Po tomto odvolaní zostalo v Iraku pôsobiť 11 slovenských vojakov. Ďalší vojaci boli odvolaní v dvoch vlnách v apríli a júli. Do konca roka 2007 boli stiahnutí aj poslední dvaja vojaci z Iraku.
Za spomenutie stojí aj fakt, že v roku 2017 Slovenská republika vyslala do Iraku 24 vojakov. Na starosť majú mať vyškoľovanie tamojších príslušníkov armády. Počet vojakov nie je konečný a mal by sa zvyšovať.
Poznámku Roberta Fica, že šlo o ropné dobrodružstvo nehodnotíme.
„… keď sa nám napríklad podarilo zvládnuť slovenské predsedníctvo excelentne, tak to museli byť zahraniční politici, ktorí nás pochválili…“
Robert Fico už viackrát v minulosti hovoril o úspešnosti slovenského predsedníctva v Rade EÚ pre rok 2016. Podľa Fica sa zahraniční politici k slovenskému predsedníctvu vyjadrovali pozitívne, zatiaľ čo slovenskí politici ho kritizovali. Pre nedostatok dostupných hodnotení slovenského predsedníctva zo strany zahraničných a pre rôzne názory domácich politikov, hodnotíme výrok ako neoveriteľný.
Európski politici sa na adresu slovenského predsedníctva vyjadrovali predovšetkým pred jeho začiatkom, prípadne krátko po jeho zahájení. Angela Merkel v júni 2016 vyhlásila, že verí, že Slovensko bude dobrou predsedajúcou krajinou. Rovnako dodala, že nemá pochybnosti, že Slovensko zvládne naplniť svoju agendu. Za Nemecko prisľúbila Slovensku ako predsedajúcej krajine maximálnu podporu. Predseda Európskej komisie Jean-Claude Juncker zdôraznil, že program slovenského predsedníctva je v súlade s pracovným plánom Európskej komisie.
Na domácej politickej scéne sa k predsedníctvu vyjadrilo viacero politikov, pričom ich názory sa rôznili. Poslanec za SaS Martin Klus povedal, že predsedníctvo "bolo po organizačnej stránke zvládnuté na prijateľnej európskej úrovni, problém bol však v jeho obsahu". Poslankyňa za OĽANO-NOVA Veronika Remišová vyhlásila, že predsedníctvo sme zvládli dôstojne, avšak priniesla aj kritiku: "Smer-SD však pred voľbami vyvolal okolo migrantov obrovskú hystériu a neskôr neprinášal žiadne riešenia. Flexibilná solidarita nebola vôbec prijatá, nedokázali sme si presadiť svoje riešenia v Bruseli." Iný názor zastával Jaroslav Paška z SNS, ktorý tvrdil, že "predsedníctvo dopadlo veľmi dobre, bez nejakých šrámov. Dokonca sme dokázali modifikovať migračnú politiku EÚ s tým, že sme ponúkli alternatívny model flexibilnej participácie. Uvidíme, ako sa to ujme. Už máme signály z Bruselu, že Malta chce tento model zmeniť na nejaký iný." Niekdajší premiér Mikuláš Dzurinda sa o predsedníctve vyjadril nasledovne: "Slovenská vláda počas predsedníctva došla so systémom európskej solidarity. Ja som sa hanbil. Veď to bol gaťafáš."
Názory viacerých slovenských politikov ohľadom predsedníctva zverejnil denník Sme. Prezident Andrej Kiska uviedol: "Na rozdiel možno od krajín, ktoré už viackrát predsedali EÚ, sme to zobrali skutočne veľmi poctivo, zobrali sme to s plným nasadením síl. Napriek tomu, že doba je veľmi ťažká, prebrali sme predsedníctvo v čase brexitu, v čase otriasania demokracií v jednotlivých krajinách, tak si myslím, že vychádzame z tohto predsedníctva so cťou."
Miroslav Lajčák zo SMER-SD hodnotil predsedníctvo veľmi pozitívne: "Máme za sebou veľmi konkrétne výsledky, merateľné, ale aj také, ktoré sa nedajú zmerať, ale sú nemenej dôležité, a to je napríklad veľký rešpekt, ktorý moji spolupracovníci, naši diplomati, ale aj ministri, členovia vlády, ktorí viedli Rady, získali za tento polrok." Peter Kažimír takisto zo SMER-SD najviac ocenil "bezplatný tréning'našich ľudí, lebo neuveriteľne odborne stúpla ich kvalita."
Lucia Žitňanská z MOST-HÍD ocenila prácu slovenských diplomatov a úradníkov, avšak podľa nej "viaceré výroky premiéra Fica, ako aj viaceré kauzy neprispeli k dobrému imidžu krajiny".
Europoslanec Miroslav Mikolášik z KDH najprv vyzdvihol dobrú organizáciu predsedníctva: "Naša krajina preukázala kvalitnú pripravenosť zvládať vedúcu úlohu — viesť počas šiestich mesiacov rokovania Rady, či už na ministerskej úrovni, alebo úrovni technických stretnutí COREPER." Zároveň skritizoval netransparentné použitie finančných prostriedkov a premiérove nevyberané vyjadrenia na adresu slovenských novinárov. Podobný postoj zastáva aj europoslanec Ivan Štefanec tiež z KDH: "Najmä vulgárne vyjadrenia premiéra Fica na adresu novinárov a fakt, že spolu s Robertom Kaliňákom kryje daňového podvodníka, si svetové médiá všímali viac, ako reálne výsledky, ktoré Slovensko pomohlo dosiahnuť. Je to o to horšie, že jednou z tém bol aj boj s daňovými únikmi, kde sme tiež prijali niekoľko dôležitých opatrení."
Veľmi pozitívne okomentovali predsedníctvo europoslanci zo strany SMER-SD. Vladimír Maňka si myslí, že Slovensko si počas predsedníctva spravilo dobré meno. Monika Smolňová dokonca povedala, "že Slovensko patrí medzi top štáty" ohľadom predsedníctva. Monika Flašíková-Beňová za úspech považuje nadobudnutie platnosti Parížskej klimatickej dohody práve počas predsedníctva, dosiahnutie dohody o rozpočte Únie na rok 2017 aj bratislavský summit, "ktorý podľa nej ukázal, že Slovensko je spoľahlivým partnerom v Európe".
„… a všetci moji kolegovia (z EÚ, pozn.) pretože dnes sa ukázalo, že sankcie voči Ruskej federácii dospeli akurát k tomu, že v oblastiach, kde Ruská federácia nebola sebestačná, už teraz sebestačná je.“
Sankcie voči Ruskej federácie boli uvalené v roku 2014 po anexii polostrovu Krym a podporovaní povstalcov na východe Ukrajiny. V tom istom roku Rusko zakázalo dovoz potravín z krajín Európskej únie a Spojených štátov amerických. Premiér Medvedev si od tohto kroku sľuboval lepšiu poľnohospodársku sebestačnosť Ruska a zvýšenú podporu ruských farmárov. Ako ukazujú prieskumy, potravinová sebestačnosť Ruska sa od roku 2014 skutočne zvýšila. Výrok teda hodnotíme ako pravdivý. Zároveň však dodávame, že podľa viacerých expertov sa od uvalenia embarga v Rusku zvýšila cena a zhoršila kvalita potravín.
Ruské ministerstvo poľnohospodárstva v auguste 2017 vyhlásilo, že od zákazu dovozu potravín z EÚ a USA sa import potravín znížil zo $43 biliónov na $25 biliónov dolárov. Naopak, poľnohospodárska produkcia sa zvýšila o 11 %. Podľa ruského štátneho štatistického úradu Rosstat sa zvýšená produkcia týka hlavne potravín, na ktoré bolo uvalené embargo. Ruské spoločnosti tak za rok 2016 vyprodukovali o 17,5 % viac hovädzieho mäsa ako v roku 2014. Produkcia bravčového mäsa sa mala zvýšiť až o 30,6 %, produkcia hydiny o 11,9 %, mrazenej zeleniny o 31,6 %, mlieka o 5,8 % a syra o 20,2 %.
Potravinová sebestačnosť je dlhodobým cieľom ruskej vlády. V roku 2012 bol stanovený štátny program pre rozvoj poľnohospodárstva pre roky 2013-2020, ktorý si za cieľ stanovil aj zvýšenú produkciu potravín na domácej pôde a menšiu závislosť od zahraničných dodávateľov (.pdf, s. 13).
V nasledujúcej tabuľke uvádzame vývoj ruskej potravinovej sebestačnosti v jednotlivých kategóriach spolu so stanovenými cieľmi pre rok 2020.
Ruský minister poľnohospodárstva Alexander Tkačev v roku 2016 vyhlásil, že Rusko sa stane v roku 2023 plne sebestačnou krajinou v produkcii potravín.
Napriek zvyšujúcej sa sebestačnosti Ruska poukazujú viacerí experti na to, že od uvalenia embarga sa cena potravín zvýšila. Zmenili sa aj potravinové návyky Rusov. Konzumácia ovocia, mlieka a mliečnych výrobkov, mäsa a cukru sa znížila, naopak stúpla konzumácia lacnejších potravín, hlavne zemiakov a zeleniny. Rýchle zvýšenie sebestačnosti viedlo aj k zníženiu kvality mnohých potravín.
„Štyrikrát sme za sebou vyhrali parlamentné voľby…“
Strana SMER-SD vyhrala parlamentné voľby štyrikrát za sebou, a to v rokoch 2006, 2010, 2012 a 2016. V roku 2006 získal SMER-SD 29,14 % hlasov a zostavoval vládu. V roku 2010 získal 34,79 %, ale nedokázal zostaviť vládu a prešiel do opozície. V predčasných voľbách v roku 2012 získal 44,41 % a vládu mohol zostaviť sám. Vo voľbách v roku 2016 SMER-SD získal 28,28 % hlasov a vytvoril koalíciu so stranami SNS, Most-Híd a #Sieť. Výrok hodnotíme ako pravdivý.
V ére samostatného Slovenska je SMER-SD jedinou politickou stranou, ktorej sa takýto volebný výsledok podaril. Štyrikrát vyhrala voľby aj HZDS ( v rokoch 1992, 1994, 1998 a 2002), pričom voľby v roku 1992 sa uskutočnili ešte počas existencie Českej a Slovenskej Federatívnej Republiky.
„Smer je stále najsilnejšia politická strana …“
Tvrdenie o sile politickej strany môže byť overiteľné na základe výsledkov parlamentných volieb a dĺžky pôsobenia vo vláde. Strana SMER-SD pôsobila vo vláde doteraz trikrát, pričom v štyroch parlamentných voľbách získala najväčší počet hlasov. Podľa aktuálnych prieskumov je SMER-SD stále najpreferovanejšou stranou, hoci z dlhodobého hľadiska jeho preferencie klesajú. Výrok hodnotíme ako pravdivý.
SMER-SD bol súčasťou vládnej koalície v rokoch 2006-2010, 2012-2016 a po víťazstve vo voľbách v roku 2016 je aj naďalej súčasťou vlády (najbližšie parlamentné voľby sa budú konať v roku 2020).
Strana SMER-SD zvíťazila s najvyšším počtom hlasov v parlamentných voľbách v rokoch 2006 (29,14 % hlasov), 2010 (34,79 % hlasov), 2012 (44,41 % hlasov) a 2016 (28,28 % hlasov).
Agentúra Focus uskutočnila v apríli 2018 prieskum verejnej mienky o volebných preferenciách politických strán. Podľa tohto prieskumu by sa na prvom mieste umiestnila strana SMER-SD, ktorú by volilo 20,5 % voličov. Podľa agentúry AKO by koncom apríla 2018 vyhrala strana Smer voľby so ziskom 21,4 percenta hlasov. Je nutné podotknúť, že preferencie SMER-SD sa dlhšie prepadajú. V marci 2015 dosahovala strana podľa Focusu výsledok 41 %. Za tri roky sa tak strana prepadla približne o polovicu. Preferencie strane pomerne razantne klesli aj v roku 2018, keďže ešte v januári 2018 by SMER-SD volilo 25,5 % voličov. Zmenšuje sa aj rozdiel medzi SMER-SD a druhou najsilnejšou stranou SaS. Tá by podľa Focusu v apríli 2018 získala 13,2 % a podľa agentúry ANO až 16,1 % hlasov.
„Tieto strany (SDKÚ a HZDS, pozn.) už vôbec neexistujú.“
Tento výrok Roberta Fica hovorí o politických stranách SDKÚ-DS a HZDS, ktoré podľa Fica už vôbec neexistujú. Strana HZDS skutočne bola oficiálne zrušená. SDKÚ-DS stále existuje, avšak na základe veľkého prepadu strany vo voľbách 2016 a personálnych problémov, ktoré strana zažíva, môžme Ficov výrok označiť ako pravdivý.
Stranu SDKÚ založil Mikuláš Dzurinda v roku 2000. V roku 2006 sa k nej pričlenila Demokratická strana, čím vznikol politický subjekt SDKÚ-DS. V koalícii pôsobila SDKÚ-DS vo volebných obdobiach 2002-2006 a 2010-2012. V rokoch 2006-2010 a 2012- 2016 bola SDKÚ-DS parlamentnou opozičnou stranou. V roku 2013 stranu opustili poslanci Lucia Žitňanská, Miroslav Beblavý a Magda Vášáryová. V roku 2014 sa k ním pridali najprv zakladatelia strany Ivan Mikloš a Mikuláš Dzurinda a neskôr aj ďalší poslanci. V parlamentných voľbách v roku 2016 získala SDKÚ-DS len 0,25 %, čo znamenalo, že sa nedostala do parlamentu. Oficiálna stránka SDKÚ-DS je nefunkčná, respektíve doména je na predaj. Strana o činnosti informuje prostredníctvom svojej facebookovej stránky.
SDKÚ-DS sa už dlhšie potýka s personálnymi problémami. V roku 2012 sa novým lídrom strany stal Pavol Frešo, ktorý vo funkcii vystriedal Mikuláša Dzurindu. S jeho vedením nesúhlasilo viacero straníkov, na mimoriadnom kongrese v roku 2014 sa hlasovalo aj o jeho odstúpení, avšak neúspešne. Po neúspechu vo voľbách v roku 2016 sa Frešo neuchádzal o funkciu predsedu na ďalšie volebné obdobie. Vedenie strany prisľúbilo predstaviť kandidáta na nového predsedu SDKÚ-DS ešte v tom istom roku. Avšak nový predseda nebol predstavený doteraz.
SDKÚ-DS sa pripomenula v apríli 2018, kedy sa objavila správa, že stranu vylúčili z Európskej ľudovej strany (EPP) z dôvodu neplatenia členských príspevkov.
HZDS sa začalo formovať v roku 1991. Vo vládnej koalícii pôsobilo HZDS trikrát, vo volebnom období 1992-1994, 1994-1998 a 2006-2010. Štyrikrát po sebe HZDS vo voľbách skončila ako najsilnejšia strana. Vo voľbách v roku 2010 strana nezískala dostatočný počet hlasov a nepôsobila v parlamente. To sa opakovalo aj vo voľbách v roku 2012, kedy HZDS získalo len 0,93%. V nasledujúcich voľbách táto politická strana už ani nekandidovala. V roku 2014 na sneme HZDS delegáti rozhodli o dobrovoľnom zrušení strany.
„Je tu milión voličov, ktorí dali hlasy celej vládnej koalícii.“
Výrok Roberta Fica sa vzťahuje na výsledky parlamentných volieb z roku 2016. Strany, ktoré v súčasnosti tvoria koalíciu (SMER-SD, SNS, MOST-HÍD), spoločne vo voľbách získali 1 132 460 hlasov. Najsilnejšia strana SMER-SD získala 737 481, SNS 225 386 a MOST-HÍD 169 593 hlasov. Do sčítania sme nezarátali stranu #Sieť, ktorá síce v marci 2016 podpísala koaličnú dohodu, ale z pôvodnej štvorkoalície vypadla. Výrok hodnotíme ako pravdivý.
„… od samého začiatku je s nami (Peter Pellegrini, pozn.) v Smere, od roku 2000 sa stal členom strany Smer-sociálna demokracia.“
Oficiálne zverejnené životopisy a profily Petra Pellegriniho neinformujú o tom, odkedy je členom strany SMER-SD. Asistencom poslanca NR SR sa stal v roku 2002, v roku 2006 bol následne do parlamentu zvolený ako poslanec. Kvôli nedostupnosti presnej informácie hodnotíme výrok ako neoveriteľný.
„… napríklad v prípade tajomníka Bezpečnostnej rady bola PT previerka, to znamená prísne tajné.“
Robert Fico v tomto výroku naráža na Viliama Jasaňa, ktorý pracoval ako tajomník bezpečnostnej rady Úradu vlády. O bezpečnostnú previerku Viliama Jasaňa začali mať verejnosť a médiá záujem po tom, ako bol zverejnený posledný článok zavraždeného novinára Jána Kuciaka, v ktorom písal aj o prepojení Viliama Jasaňa na taliansku mafiu. Fico hovorí, že Jasaň je držiteľom najvyššieho stupňa bezpečnostnej previerky so stupňom utajenia prísne tajné (PT). Informáciu o tom, že Jasaň má bezpečnostnú previerku najvyššieho stupňa, priniesol poslanec z SaS a predseda kontrolného výboru NR SR na kontrolu činnosti NBÚ Ľubomír Galko. To, že Jasaň má PT previerku, tvrdil aj Robert Fico na tlačovej besede z 27. februára 2018. Jasaňova previerka je v súčasnosti otvorená a preveruje sa, či pri jej udelení nedošlo k pochybeniu. Napriek tomu, že evidencia oprávnených osôb pre spôsob utajenia Prísne tajné, ktorú je podľa § 42 zákona 215/2004 Z.z. NBÚ povinné viesť, nie je verejne prístupná, hodnotíme výrok na základe vyššie uvedených vyjadrení ako pravdivý.
Bezpečnostné previerky vydáva Národný bezpečnostný úrad (NBÚ). Na základe informácií uvedených na stránke NBÚ na Slovensku existujú štyri stupne bezpečnostnej previerky:
I. stupeň so stupňom utajenia "vyhradené",
II. stupeň ktorý ma stupeň utajenia „dôverné“ a jeho platnosť je 10 rokov,
III. stupeň bezpečnostnej previerky má stupeň utajenia „tajné“ a vydáva sa na 7 rokov.
Najvyšší stupeň bezpečnostnej previerky je IV. stupeň a jeho utajenie je „prísne tajné“ a vydáva sa na 5 rokov.
Úrady začali skúmať bezpečnostnú previerku Viliama Jasaňa po zverejnení článku zavraždeného novinára Jána Kuciaka. Podľa neho mal mať Jasaň, podobne ako asistentka Roberta Fica Mária Trošková, podnikateľské väzby na Antonina Vadalu a Diega Rodu, ktorí sú podozriví z napojenia na taliansku mafiu. "Bezpečnostná previerka pána Jasaňa, ktorá je platná dva roky, je v súčasnosti už otvorená. Robia sa potrebné kroky a úkony na posúdenie toho, či došlo k zlyhaniu," povedal Galko. Do preverovania by sa mali zapojiť spravodajské služby a policajný zbor, ktorí budú skúmať Jasaňovo možné spojenie s mafiou. Ak sa podozrenie ukáže ako pravdivé, previerka mu má byť odobratá. Jasaň sa 28. februára 2018 rozhodol, že až do vyšetrenia prípadu vraždy zo svojej funkcie tajomníka bezpečnostnej rady odíde.
„Na tú prácu, ktorú vykonávala, na tú mala (Mária Trošková, pozn.) príslušný stupeň bezpečnostnej previerky.“
Výrok Roberta Fica obsahuje dve tvrdenia. Jednak Fico odkazuje na prácu Márie Troškovej a okrem toho tvrdí, že na výkon svojho povolania mala Trošková dostatočný stupeň bezpečnostnej previerky. Presný opis práce, ktorú vykonávala, je neprístupný, respektíve ani vládni politici sa nevedeli zhodnúť, na akej pozícii pracovala. Odmeňovaná mala byť podľa tabuľkovej pozície hlavnej štátnej radkyne. Verejnosti takisto nie je známa informácia, či a aký stupeň bezpečnostnej previerky mala Troškova. Podľa vlastných slov sa "Národný bezpečnostný úrad z dôvodu zákonnej prekážky ku konkrétnym bezpečnostným previerkam nevyjadruje". Preto výrok hodnotíme ako neoveriteľný.
Po prevalení prepojenia Troškovej s talianskymi podnikateľmi z východného Slovenska, ktorí majú byť napojení na taliansku mafiu, sa Trošková rozhodla až do vyšetrenia vraždy Jána Kuciaka a jeho snúbenice odísť zo svojej funkcie.
Ešte v máji 2016 sa hovorilo o tom, že Trošková bola povýšená na hlavnú štátnu radkyňu. V marci 2018 sa vtedajší minister vnútra Robert Kaliňák vyjadril, že Trošková pracovala na Úrade vlády len ako sekretárka a hlavná štátna radkyňa predstavovala platovú triedu, nie funkciu Troškovej. Často bola v médiách označovaná aj ako o asistentka Roberta Fica. Po vražde investigatívneho novinára Jána Kuciaka vyšiel najavo fakt, že Trošková sa zúčastňovala na rokovaniach s európskymi lídrami, ako napríklad s nemeckou kancelárkou Angelou Merkelovou alebo predsedom Európskej rady Donaldom Tuskom.
28. februára Ľubomír Galko z SaS vyhlásil, že "Mária Trošková nemá bezpečnostnú previerku druhého, tretieho alebo štvrtého stupňa". Skutok označil za veľké zlyhanie Národného bezpečnostného úradu alebo Slovenskej informačnej služby. Informáciu, či Trošková skutočne nemá bezpečnostnú previerku, nemôžeme potvrdiť nakoľko údaje, ktoré by toto tvrdenie vyvrátili alebo potvrdili, nie sú prístupné.
Ak Mária Trošková bola skutočne len sekretárka na úrade predsedu vlády, v tom prípade bezpečnostnú previerku zrejme nepotrebovala. Avšak nakoľko bolo dokázané, že sa zúčastňovala na rokovaniach s európskymi politickými elitami, je diskutabilné, či bezpečnostnú previerku vyššieho stupňa mala mať alebo nie.
Podľa článku denníka Sme Trošková potrebovala mať bezpečnostnú previerku pri stretnutí s Angelou Merkelovou. Ich tvrdenie vychádza z internej smernice Úradu vlády, ktorá označuje poznatky získané pri organizovaní zahraničných delegácií ako „vyhradené“. Opačné stanovisko zaujala NBÚ, ktorá tvrdí, že rokovanie s Merkelovou nezahŕňalo žiadne utajované skutočnosti, a preto nevidí problém v prítomnosti Márie Troškovej na rokovaní s nemeckou kancelárkou.
„… keď našli teda mŕtve telá, tak prezident sa ani neráčil vrátiť z dovolenky a celý týždeň lyžoval v Rakúsku.“
Novinára Jána Kuciaka a jeho snúbenicu Martinu Kušnírovú zavraždili 21. februára vo večerných hodinách. Ich mŕtve telá našla polícia v ich dome vo Veľkej Mači v nedeľu 25. februára. Prezident Andrej Kiska v tom čase bol podľa informácií denníka Plus jeden deň na dovolenke v rakúskom Innsbrucku, odkiaľ sa vrátil 2. marca v piatok. Hoci sa v čase zverejnenia prípadu vraždy Kiska nenachádzal na Slovensku, ešte 26. februára vyjadril "úprimnú sústrasť príbuzným, priateľom, známym a kolegom Jána Kuciaka a Martiny Kušnírovej" na svojej facebookovej stránke. Vo svojom príspevku zároveň vyzýva k čo najrýchlejšiemu dolapeniu páchateľov. Po návrate na Slovensko 2. marca 2018 sa prezident zúčastnil spomienkového pochodu v Bratislave a o dva dni neskôr mal mimoriadne vystúpenie vo vysielaní RTVS. Vzhľadom na trvanie pobytu prezidenta Kisku na dovolenke v Rakúsku označujeme výrok ako pravdivý.
„… je podozrenie, že (Andrej Kiska, pozn.) nezákonne financoval vlastnú prezidentskú kampaň, nezákonne žiadal o vratky DPH, robil špeciálne operácie.“
Kauza prezidenta Andreja Kisku okolo financovania svojej kampane a krátenia daní pochádza ešte z minulého roku. Firma prezidenta Kisku KTAG si do nákladov neoprávnene započítala výdavky na volebnú kampaň. Daňová kontrola ukázala nedoplatenie daní v hodnote 27-tisíc eur. Robert Fico obviňuje Andreja Kisku, že na svoju volebnú kampaň minul niekoľkonásobne viac, než povoľuje zákon (265 550 eur pri dvojkolových voľbách). Andrej Kiska ale tvrdí, že limit dodržal počas oficiálnej časti kampane a suma prevyšujúca povolenú hranicu bola použitá mimo oficiálnej časti kampane. Výrok v súvislosti s existujúcimi podozreniami označujeme ako pravdivý.
Majiteľmi spoločnosti KTAG sú bratia Andrej a Jaroslav Kiska. Spoločnosť zaplatila na daniach o 27-tisíc eur menej, než mala, čo firma následne priznala a dane doplatila. Suma, ktorú prezident Kiska minul na svoju predvolebnú kampaň, sa mala pohybovať okolo čísla 1,095 milióna eur. Bola to však celková suma, ktorú na kampaň minul, mimo oficiálnej časti kampane. Za výšku sumy je prezident často kritizovaný Robertom Ficom, ktorý bol jeho súperom počas prezidentských volieb v roku 2014.
„… teraz príslušný výbor Národnej rady požiadal Finančnú správu o zdokladovanie týchto podozrení, ktoré priniesli médiá.“
Výbor Národnej rady Slovenskej republiky pre nezlučiteľnosť funkcií doteraz neukončil konanie voči prezidentovi Andrejovi Kiskovi. Konanie sa týka financovania jeho prezidentskej kampane z roku 2014. Prezident mal výboru povedať, či existuje pohľadávka medzi ním a firmou KTAG, prezident ju totiž neuviedol v majetkovom priznaní. Ak áno a počas výkonu funkcie prezidenta ju nepriznal, porušil ústavný zákon o konflikte záujmov. Spoločnosť KTAG bola vyšetrovaná Finančnou správou a aj políciou. Podľa posledných informácií z februára 2018 poslanci výboru oficiálne požiadali Finančnú správu o informácie týkajúce výdavkov spoločnosti KTAG, s.r.o. na prezentáciu osoby Andreja Kisku v období rokov 2013 a 2014. Výrok hodnotíme ako pravdivý.
Kauza prezidenta Andreja Kisku okolo financovania svojej kampane a krátenia daní pochádza ešte z minulého roku. Firma prezidenta Kisku KTAG si do nákladov neoprávnene započítala výdavky na volebnú kampaň. Majiteľmi spoločnosti KTAG sú bratia Andrej a Jaroslav Kiska. Daňová kontrola ukázala nedoplatenie daní v hodnote 27-tisíc eur. Robert Fico obviňuje Andreja Kisku, že na svoju volebnú kampaň minul niekoľkonásobne viac, než povoľuje zákon (265 550 eur pri dvojkolových voľbách). Andrej Kiska ale tvrdí, že limit dodržal počas oficiálnej časti kampane a suma prevyšujúca povolenú hranicu bola použitá mimo oficiálnej časti kampane. Suma, ktorú prezident Kiska minul na svoju predvolebnú kampaň, sa mala pohybovať okolo čísla 1,095 milióna eur. Bola to však celková suma, ktorú na kampaň minul, mimo oficiálnej časti kampane. Za výšku sumy je prezident často kritizovaný Robertom Ficom, ktorý bol jeho súperom počas prezidentských volieb v roku 2014.
Dňa 6. februára 2018 parlamentný výbor pre nezlučiteľnosť funkcií rozhodol podľa uznesenia č. 196 (.rtf) požiadať Finančnú správu SR mimo iné o informácie "v akej sume a štruktúre realizovala spoločnosť KTAG, s.r.o., (…) výdavky na prezentáciu osoby Andreja Kisku v období rokov 2013 a 2014" a "informácie, či z realizácie výdavkov KTAG, s.r.o. na prezentáciu osoby Andreja Kisku v období rokov 2013 a 2014 vznikla KTAG, s.r.o. voči Anrejovi Kiskovi pohľadávka a súčasne vznikol z toho vyplývajúci záväzok Andreja Kisku voči KTAG, s.r.o., alebo či uvedené možno považovať za príjem fyzickej osoby Andreja Kisku".
„… sme mu predložili (prezidentovi, pozn.) zoznam 79 alebo 81 poslancov, ktorí sú za vládnu koalíciu.“
Výrok hovorí o zozname poslancov, ktorí garantovali podporu vláde Petra Pellegriniho. Po odstúpení Roberta Fica z postu predsedu vlády 15. marca 2018 poveril prezident Andrej Kiska Petra Pellegriniho zoastavením novej vlády. Ten mu ešte predtým priniesol zoznam 79 poslancov NR SR, ktorí sa zaviazali podporiť novú vládu. Podpisy dodali členovia klubov Smer-SD (49 poslancov), SNS (15 poslancov) a Most-Híd (14 poslancov). Okrem toho sa k podpore novej vlády zaviazala aj nezaradená poslankyňa Alena Bašistová. Dňa 26. marca 2018 pri hlasovaní vyslovilo dôveru vláde Petra Pellegriniho 81 poslancov. Svojimi hlasmi ju podporili okrem vyššie spomínaných aj nezaradení poslanci Martina Šimkovičová a Rastislav Holúbek. Výrok preto hodnotíme ako pravdivý.
„Vládna koalícia pri hlasovaní o programovom vyhlásení vlády, o dôvere vlády, dokonca mala o dva hlasy viac ako to bolo v roku 2016, keď som zostavoval vládu ja.“
Výrok porovnáva počet poslancov, ktorí hlasovali za Programové vyhlásenie vlády SR v apríli 2016 a v marci 2018. NR SR schválila 26. apríla 2016 Programové vyhlásenie vlády SR. Za novú vládu na čele s Robertom Fico vtedy hlasovalo 79 poslancov, 61 hlasovalo proti a 2 sa zdržali hlasovania. 8 poslancov bolo neprítomných. V marci 2018, kedy Peter Pellegrini nahradil Roberta Fica na poste predsedu vlády, hlasovalo za Programové vyhlásenie vlády SR 81 poslancov, 61 hlasovalo proti a 2 sa zdržali. Hlasovania sa nezúčastnilo 6 poslancov. Výrok preto hodnotíme ako pravdivý.
„… že je miera nezamestnanosti 5,5 %.“
Podľa najnovších štatistických údajov Úradu práce, sociálnych vecí a rodiny, dosiahla nezamestnanosť na Slovensku v marci 2018 hodnotu 5,55 %. (.zip) Pre porovnanie, vo februári 2018 dosiahla nezamestnanosť úroveň 5,72 % (.zip) a v januári 2018 5,88 % (.zip). Výrok preto hodnotíme ako pravdivý.
„Pani štátna tajomníčka Jankovská bola obvinená odsúdeným človekom.“
Štátna tajomníčka ministerstva spravodlivosti Monika Jankovská je podozrivá z podieľania sa na násilnom prebratí trenčianskeho podniku Fatima a zo vzatia úplatku. S obvineniami prišli prevádzkovatelia podniku Ondrej Janíček a Jozef Strelčík a muž, ktorého údajne Janíček vydieral, Tibor Juris. Janíček bol spolu s jeho obchodným partnerom Strelčíkom v roku 2002 odsúdený za zločin vydierania na 15 mesiacov práve Monikou Jankovskou, ktorá v tom období pracovala ako sudkyňa na krajskom súde v Trenčíne. Napriek tomu, že legitímnosť rozsudku je otázna a nie je jasné či NAKA v súvislosti s týmto obvineniami už začala vyšetrovanie, výrok hodnotíme ako pravdivý.
Na prípad ako prvý upozornil Rafael Janíček, syn Ondreja Janíčka, na proteste Za slušné Slovensko v Trenčíne 23. marca. Mafiánska skupina mala jeho rodinu obrať o majetok za pomoci sudcov, kde jednou zo sudkýň mala byť štátna tajomníčka ministerstva spravodlivosti Monika Jankovská. Médiá pred protestami získali videá Ondreja Janíčka, ktorý vysvetľuje, ako prišiel o majetok. Monika Jankovská sa obhajuje, že sa s dnes už nebohými mafiánmi Čongrádyovcami nikdy nepoznala. Jankovská takisto odmieta obvinenia Ondreja Janíčka, bývalého majiteľa baru Fatima, že by vzala úplatok tri milióny korún od bývalej mafiánskej skupiny Petra Čongrádyho.
„… Matovič príde a povie, že mám účet na Belize a že mám na ňom 750 miliónov dolárov.“
Robert Fico v tomto výroku naráža na kauzu Belize, ktorú na svetlo vyniesol Igor Matovič. Ten v auguste 2015 prišiel so správou, že Robert Fico spolu s manželkou založil v roku 2008 schránkovú firmu na Belize a spreneveril tam sumu 674 546 000 miliónov dolárov (v prepočte približne 597 044 000 eur). So sumou 750 miliónov dolárov prvýkrát prišiel Fico v reakcii na Matovičove obvinenie. Samotný Matovič o sume 750 mil. dolárov nikdy nehovoril. Výrok preto hodnotíme ako nepravdivý.
14. Augusta 2015 Igor Matovič zdieľal na svojom facebookovom profile príspevok, v ktorom napísal: „Pán vystupujúci ako predseda vlády si spoločne s manželkou v roku 2008 založili schránkovú firmu na Belize. V deň vzniku si táto firma založila dva bankové účty v Belize Bank Internacional (BBIL). Stav účtov k 21. júlu 2015 je 674.546.004,42$. Viac k tomu dnes o 10h na tlačovke v NR SR.“
V ten istý deň Igor Matovič na svojej tlačovej besede tvrdil, že dostal anonymné udanie o tom, ako Robert Fico dostáva stovky miliónov zo zmanipulovaných verejných obstarávaní na účet v Belize. Rovnako uviedol, že správu dostal od anonymného zdroja, ktorého relevantnosť bude potrebné overiť.
Robert Fico ako odpoveď zvolal tlačovú besedu v ten istý deň. Na tejto tlačovej besede vystúpil spolu s manželkou Svetlanou Ficovou a poprel tvrdenia Igora Matoviča. Taktiež vyhlásil, že podal trestné oznámenie na Igora Matoviča za krivé obvinenie.V auguste 2017 vyšetrovateľ skonštatoval vyšetrovanie za skončené a spis predložil prokurátorovi s návrhom na podanie obžaloby.
„… teraz je to právomoc ministra vnútra vymenovať prezidenta Prezídia policajného zboru.“
Tento výrok hovorí, že minister vnútra má právomoc vymenovať prezidenta Policajného zboru (PZ). Podľa zákona NR SR o Policajnom zbore je policajný prezident vždy menovaný ministrom.Tento výrok hodnotíme ako pravdivý
Terajšieho prezidenta PZ Tibora Gašpara nominoval do funkcie exminister vnútra Robert Kaliňák. Predchádzajúci prezidenti PZ boli tiež vždy menovaný ministrom vnútra. Jaroslav Spišiak, ktorý bol prezidentom PZ v rokoch 2010-2012, bol menovaný vtedajším ministrom vnútra Danielom Lipšicom. Jána Packu, ktorý zastával post v rokoch 2006-2010, menoval do funkcie vtedajší minister vnútra Robert Kaliňák.
6. februára 2018 predstavil bývalý minister vnútra Robert Kaliňák (Smer-SD) návrh zmien v polícii a policajnej inšpekcii. V návrhu sa spomína aj zmena voľby policajného prezidenta. Toho by novom mala vyberať vláda po verejnom vypočutí v parlamentnom výbore. Bývalý minister vnútra Tomáš Drucker predložil 12. apríla 2018 do pripomienkového konania návrh zákona, ktorý takisto upravuje výber policajného prezidenta. Stanoviť by sa mali kvalifikačné predpoklady na výkon tejto funkcie. Následný výber by mala mať na starosti odborná komisia so zastúpením z polície, odborov a prokuratúry.
„Majú kontrolné orgány, ktoré sú presne nastavené v Národnej rade. V niektorých orgánoch majú povinne svojich predsedov (opozícia, pozn.).“
Robert Fico hovorí, že opoziční politici zastávajú post predsedu v niekoľkých kontrolných orgánoch Národnej rady. Takýmito kontrolnými úradmi sú výbory NR SR. V súčasnosti funguje 19 výborov. Predsedovia jednotlivých výborov sa volia na ustanovujúcej schôdzi Národnej rady v tajnom hlasovaní (.pdf, s. 47). Prerozdelenie funkcií vo výboroch sa uskutočňuje už dlhodobo na základe dohody medzi koalíciou a opozíciou, resp. medzi politickými stranami. Po voľbách v roku 2016 Fico prisľúbil, že kreslá predsedov 4 kontrolných výborov (na kontrolu činnosti NBÚ, činnosti SIS, činnosti Vojenského spravodajstva a na preskúmavanie rozhodnutí NBÚ) s určitosťou získa opozícia. Opoziční poslanci sú síce predsedami niekoľkých kontrolných výboroch, ale povinné zastúpenie opozície na predsedníckych pozíciach kontrolných výborov neexistuje. Výrok preto hodnotíme ako zavádzajúci.
Podľa internetovej stránky NR SR sú výbory "iniciatívne a kontrolné orgány národnej rady. Ich hlavnou úlohou je podrobne prerokovať návrh zákona, ktorý im národná rada pridelila. Národná rada prideľuje návrh zákona spravidla dvom alebo trom výborom pričom jeden z nich určuje ako gestorský výbor. Členmi výborov môžu byť výlučne poslanci národnej rady. V priemere má jeden výbor 12 členov, pričom poslanci sú zaradení najviac do dvoch výborov. Zloženie výborov odráža zastúpenie strán v parlamente.“
V súčasnom volebnom období opozícia šéfuje 8 výborom NR SR. Strany SaS a OĽaNO-NOVA nominovali každá po troch predsedoch, strana Sme rodina riadi dva výbory. ĽSNS nemá žiadneho predsedu výboru.
Predsedom výboru NR SR pre nezlučiteľnosť funkcií je poslanec za SaS Vladimír Sloboda, predsedníčkou výboru pre hospodárske záležitosti je poslankyňa za stranu SaS Jana Kiššová a výbor na kontrolu činnosti NBÚ riadi Ľubomír Galko, takisto z SaS. Na čele výboru pre verejnú správu a regionálny rozvoj stojí Boris Kollár zo strany Sme rodina. Zo strany Sme rodina pochádza aj predseda výboru na preskúmanie rozhodnutí NBÚ Milan Krajniak. Výboru pre ľudské práva a národnostné menšiny šéfuje Anna Verešová a výboru na kontrolu činnosti SIS Gábor Grendel, obaja z OĽaNO-NOVA. Predsedom výboru na kontrolu vojenského spravodajstva je poslanec za OĽaNO-NOVA Eduard Heger.
„Urobili sme predsa veci okolo 13-teho a 14-teho platu. Urobili sa veci ohľadom nočných príplatkov a podobne.“
Výrok hovorí o zákone č. 63/2018 ktorým sa mení a dopĺňa zákon č. 311/2001 Z.z. Zákonník práce. Tento zákon zaviedol niekoľko noviniek v odmeňovaní zamestnancov s účinnosťou od 1. mája 2018. Výrok hodnotíme ako pravdivý.
Zákon zavádza mzdové zvýhodnenie za prácu v sobotu, podľa § 122a: "Zamestnancovi patrí za prácu v sobotu popri dosiahnutej mzde za každú hodinu práce v sobotu mzdové zvýhodnenie najmenej v sume 50 % minimálnej mzdy v eurách za hodinu podľa osobitného predpisu." a za prácu v nedeľu podľa § 122b: "Zamestnancovi patrí za prácu v nedeľu popri dosiahnutej mzde za každú hodinu práce v nedeľu mzdové zvýhodnenie najmenej v sume 100 % minimálnej mzdy v eurách za hodinu podľa osobitného predpisu."
V prípade nočnej práce zavádza zákon mzdové zvýhodnenie podľa § 123: "Zamestnancovi patrí za nočnú prácu popri dosiahnutej mzde za každú hodinu nočnej práce mzdové zvýhodnenie najmenej v sume 40 % minimálnej mzdy v eurách za hodinu podľa osobitného predpisu, a ak ide o zamestnanca vykonávajúceho rizikovú prácu, patrí mu mzdové zvýhodnenie najmenej v sume 50 % minimálnej mzdy v eurách za hodinu podľa osobitného predpisu."
Príplatok za prácu v noci a cez víkend sa bude odvíjať od výšky minimálnej hodinovej mzdy. Tá dosahuje v roku 2018 výšku 2,759 €. Za nočnú prácu sa preto bude po zaokruhlení vyplácať 1,38 eur na hodinu, za prácu cez víkend a sviatok 2,76 eur na hodinu. Podobný návrh predložilo v parlamente viackrát hnutie OĽaNO-NOVA, avšak návrh nikdy nebol posunutý do druhého čítania.
Zavedenie 13. a 14. platu sa spomína v § 130 ods. 2: "Mzda podľa § 118 ods. 4 písm. a) sa vypláca v mesiaci jún príslušného kalendárneho roka a mzda podľa § 118 ods. 4 písm. b) sa vypláca v mesiaci december príslušného kalendárneho roka." Myšlienku 13. a 14. platu priniesla SNS a presadzuje ju už dlhodobejšie. Na jeho schválení sa koaliční lídri dohodli 28. septembra 2017. Koncept 13. a 14. platu predstavila SNS podrobne v novembri 2017.
Všetky spomínané opatrenia (13. a 14. plat, príplatky za prácu v noci a cez víkend) sú súčasťou sociálneho balíčka, ktorý koalícia predstavila 28. septembra 2017.
V súvislosti s mzdovým zvýhodnením počas víkendov, nočnej práce a s 13. a 14. platom overoval Demagog.SK aj výrok Jozefa Mihála (26. november 2017) a Roberta Fica (18. február 2018).
„Pretože dnes sme na úrovni asi 79 % (životná úroveň EÚ, pozn.).“
Výrok hovorí o úrovni životnej úrovni na Slovensku. Za indikátor životnej úrovne možno považovať HDP na obyvateľa vyjadrený v parite kúpnej sily. Tento indikátor používa aj Poštová banka na meranie životnej úrovne. Podľa údajov Eurostatu za rok 2016, dosiahlo HDP Slovenska na obyvateľa 77 % z priemeru krajín EÚ. Údaje z roku 2017 ešte nie sú dostupné. Hodnota 79 % je uvedená v článku Trend z augusta 2017, avšak bez uvedenia zdroja. Výrok hodnotíme ako neoveriteľný.
Inštitút finančnej politiky v januári 2018 informoval, že Slovensko sa aj naďalej približuje k európskej ekonomike, aj keď pomalším tempom. Tieto tvrdenia narážajú na výsledky Eurostatu, podľa ktorých Slovensko už niekoľko rokov v približovaní sa k európskej ekonomike stagnuje. Inštitút finančnej politiky uviedol: "Vidíme to na rozdiele v reálnych rastoch hrubého domáceho produktu (HDP) medzi Slovenskom a EÚ, respektíve eurozónou. Stagnácia konvergencie na úrovni 77 percent priemeru EÚ-28 je iba výsledkom štatistickej nedokonalosti merania cenovej hladiny cez paritu kúpnej sily (PKS). V strednodobom horizonte by sa dynamika PKS mala zosúladiť s deflátorom HDP."
Druhým ukazovateľom môže byť Index ľudského rozvoja (HDI), ktorý porovnáva štáty sveta na základe údajov chudoby, gramotnosti, vzdelania, priemernej dĺžky života, pôrodnosti a ďalších kritérií. HDI vypracúva Organizácia spojených národov (OSN) a používa sa na meranie potenciálnej prosperity. Za rok 2016 sa Slovensko umiestnilo na 40. mieste spomedzi 188 krajín sveta (.pdf, s.198).
Podľa neziskovej organizácie The Social Progress Imperative, ktorá od roku 2012 skúma 50 ukazovateľov kvality života po celom svete, sa život na Slovensku postupne zlepšuje. Podľa ich Indexu sociálneho rozvoja 2017 sa Slovensko umiestnilo na 30. mieste (spomedzi 128 krajín sveta) so skóre 80,22 bodov. Zaradilo sa tak do kategórie krajín s vysokým sociálnym rozvojom (.pdf, s. 4).
„… to zázračné Sulíkové koliesko (tzv. odvodové koliesko, pozn.) … jeho dopad na štátny rozpočet je jedna miliarda eur.“
Odvodový bonus alebo tzv. "odvodové koliesko" je jednou z kľúčových reforiem strany SaS. Súčasný odvodový systém považuje strana SaS za zlý a komplikovaný. Podľa Richarda Sulíka je "odvodové koliesko" prioritou pri prípadnom vládnutí. Bloger Marian Jánoš však v januári 2017 poukázal na chyby v odvodovom bonuse strany SaS, podľa ktorého by odvodový bonus negatívne zaťažil štátny rozpočet najmenej až o 2 miliardy eur. Následne strana SaS oslovila INESS (Inštitút ekonomických a spoločenských analýz) a INEKO, aby odhadli fiškálne dopady tohto opatrenia. Podľa prvej analýzy INESS by "pri ignorovaní dynamických efektov došlo k výpadku 1 mld. eur" (.pdf, s. 1). Vysvytlo však, že Inštitút finančnej politiky Ministerstva financií SR poskytol k analýze nesprávne dáta, čo mal pravdepodobne negatívny vplyv na výslednú sumu dopadov (.pdf, s. 1). Na nesprávne vstupné dáta poukázal aj INEKO a došiel k záveru, že "Sulík nadhodnotil kvôli nesprávnemu výberu vstupných dát príjmy verejných financií pri svojom najnovšom prepočte o vyše miliardu eur a pri staršom dokonca o tri. Odporúčame, aby SaS prepočítala reformu nanovo na základe neskreslených dát". Nakoľko Fico pravdepodobne čerpal svoje informácie z prvej analýzy INESS, výrok hodnotíme ako pravdivý.
Richard Sulík o odvodovom bonuse tvrdí: "Odvodový bonus výrazne zjednodušuje odvodovo-sociálny sytém, keď namiesto 300 parametrov ich bude menej ako 30. Odvodový bonus zároveň vytvára obrovskú konkurenčnú výhodu Slovenska a podľa najnovších výpočtov je aj rozpočtovo neutrálny." Podľa ekonóma a blogera Mariana Jánoša, ktorý sa odvodovému bonusu hlbšie venoval, je táto vízia nereálna a škodiaca pre slovenské hospodárstvo. Podľa Jánoša urobilo SaS pri výpočte odvodového bonusu niekoľko chýb.
„… táto strana (SaS, pozn.) hovorí o tom, že treba znižovať dane, treba byť liberálnejší a treba hovoriť o ďalšom znižovaní verejného dlhu.“
Tvrdenie Roberta Fica potvrdzuje volebný program strany SaS z roku 2016. V siedmej kapitole (.pdf, s. 28) volebného programu strany sa píše: "… chceme do konca volebného obdobia dosiahnuť štrukturálne vyrovnaný rozpočet verejnej správy a verejný dlh znížiť…" V tej istej kapitole sa píše aj o znižovaní daní: "Lepším riešením, než zvyšovať dane alebo plošne šetriť, je zvyšovať efektívnosť využívanie prostriedkov, ktoré má k dispozícii…" Strana SaS však spomína znižovanie daní i mimo svojho volebného programu. Znižovanie daní SaS spomína aj v dokumente Agenda 2020 vydanom vo februári 2018. V ňom sa píše: "Vrátime rovnú daň z príjmov a znížime jej sadzbu na 19 % … Vrátime sadzbu dane vyberanej zrážkou z 35 % na 19 % …" (.pdf, s. 10). Strana SaS sa dlhodobo profiluje ako liberálna pravicová strana, čo potvrdil aj predseda strany Richard Sulík. V dokumente Slovensko podľa SaS vydanom v apríli 2018 sú zhrnuté liberálne požiadavky strany SaS: "Sme za registrované partnerstvá … Sme za dekriminalizáciu marihuany … Sme za odluku cirkvi od štátu … A sme za eutanáziu, lebo podľa nášho názoru o svojom živote má rozhodovať jednotlivec" (.pdf, s. 18). Výrok Roberta Fica označujeme ako pravdivý.
„Tento rok bude deficit na úrovni okolo 0,83.“
Výrok hovorí o hodnote deficitu verejnej správy na rok 2018. Podľa návrhu rozpočtu na roky 2018 — 2020 je cieľová hodnota deficitu verejnej správy na rok 2018 stanovená vo výške 0,83 % HDP. V roku 2019 sa navrhuje deficit rozpočtu verejnej správy na úrovni 0,10 % HDP a na rok 2020 sa navrhuje vyrovnané hospodárenie (.pdf, s.9). Hoci sa zatiaľ jedná o predpokladaný vývoj rozpočtového deficitu, hodnotíme výrok ako pravdivý.
„Dnes je ten vek (dôchodkový, pozn.) vyšší ako 62 rokov …“
„… znižujeme aj verejný dlh a tým získavame ďalšie zdroje…“
Výrok odkazuje na vývoj verejného dlhu Slovenska. Podľa kontextu výroku, bývalý premiér odkazoval na vývoj od roku 2014, kedy bol uvedený prvý sociálny balík. Od roku 2014 hrubý dlh (v porovnaní s HDP, odhliadnuc od absolutného vyjadrenia) pomaly klesá a ku dňu 23. apríla 2018 predstavuje hodnotu 50,9 % HDP. Vo výroku Fico charakterizuje priaznivý vývoj verejného dlhu ako výsledok vládnych opatrení, avšak podľa poslednej správy o dlhodobej udržateľnosti verejných financií Rada pre rozpočtovú zodpovednosť kritizovala vládu, že "Medziročne došlo k zhoršeniu udržateľnosti o 0,3 % HDP. Priaznivý ekonomický vývoj v roku 2017 vláda plne nevyužila na zlepšenie fiškálnej pozície". Od roku 2014 verejný dlh sa naozaj znížil, avšak je otázne, aká hodnota by bola doasihnutá bez opatrení vlády, nakoľko Rada očakáva, "Za predpokladu nezmenených politík (za 2016 a 2017, pozn.) by štrukturálny primárny prebytok verejnej správy dosiahol v roku 2017 úroveň 0,4 % HDP, pričom na základe skutočného vývoja bol prebytok 0,2 % HDP, čo predstavuje zhoršenie o 0,2 p.b…". Výrok hodnotíme ako zavádzanie.
„Rada pre rozpočtovú zodpovednosť nepatrí pod ministerstvo financií.“

References: Súd 
 súd 
 § 42
 § 122
 § 122
 § 123
 § 130
 § 118
 § 118